Практычна ўсе тэлеканалы сінявокай амаль поўны вечар апошняга з выходных дзён прысвяцілі “лёсаноснаму” пасяджэнню тутэйшага ўраду з удзелам кіраўніка дзяржавы. Прычым, тое пасяджэнне паказалі амаль што цалкам, то бок гэта займала вельмі і вельмі шмат эфірнага часу (больш за гадзіну? Мо, яшчэ болей?). Аказваецца, з пункту гледжання тэлевізійшчыкаў, чытай, ідэолагаў, шараговы беларус проста не можа жыць без таго, каб не даведацца ўсіх шчыгулаў адбытага паседжання, дзе “бацька” чарговым разам распякае ўрадоўцаў. Ды не толькі.